runetrust/blame-folketinget-dk huggingface dataset:
Christoffer Aagaard Melson (V), 2023-12-01:
Nej, jeg talte om starten af coronaepidemien.
Hvad der skete i forbindelse med minkforløbet, har Minkkommissionen jo forsøgt at komme til bunds i.
Og den evaluering, som vi snakker om her, tror jeg ikke kan komme dybere ned i det og tættere på svaret på det end den undersøgelse, som dommerne lavede der.
Det tror jeg er så grundigt, som det bliver.
Der er jo nogle gange, desværre, hvor man ikke kan komme hundrede procent i mål med hensyn til at fastslå alting i sådan en proces.
Men jeg synes da, at de kom med en relativt klar konklusion på den proces i den dommerundersøgelse, så der tror jeg i hvert fald ikke vi kommer videre med det her forslag, hvis jeg må være helt ærlig.
Kim Edberg Andersen (NB), 2023-12-01:
Jeg kan ikke svare igen, hvis ikke man har hørt det.
Men hvis jeg får chancen, sagde jeg, at ordføreren sagde i sit svar tidligere, at han mener, at hvem der tog beslutningen om minkene, står i Grønnegårdrapporten.
Det er jo en del af den evaluering, vi vil have sådan helt generelt.
Ordføreren siger, det står i Grønnegårdrapporten, så vil ordføreren ikke bare lige fortælle mig, hvilken side det så står på?
For det har jeg åbenbart glemt.
Christoffer Aagaard Melson (V), 2023-12-01:
Altså, nu må jeg høre: En beslutning om hvad?
Altså, er det om den første nedlukning?
Kim Edberg Andersen (NB), 2023-12-01:
Det er jeg rigtig glad for, for jeg har læst meget af Grønnegårdrapporten, og jeg kan simpelt hen ikke lige se det.
Ordføreren siger, at det var meget klart, hvem der tog beslutningen.
Vil ordføreren så ikke bare lige fortælle mig, på hvilken side i Grønnegårdrapporten det rent faktisk står, hvem i regeringen der tog beslutningen?
Vil ordføreren ikke bare lige fortælle mig det?
For nu belærer man selvfølgelig mig om det.
Den var lang, og det var en hektisk periode, og jeg læste den rigtig hurtigt, så jeg kan jo have glemt det.
Vil ordføreren ikke lige fortælle mig: Hvem tog beslutningen?
Christoffer Aagaard Melson (V), 2023-12-01:
Jeg mener jo netop, at det var det, Grønnegårdrapporten gjorde.
Altså, den var jo inde at beskrive meget, meget dybt ned i de interne beslutningsprocesser i regeringen og i ministeriet i forbindelse med starten på coronaepidemien – hvem der traf hvilke beslutninger og hvorfor – så vi alle sammen fik et indblik i, hvordan det gik til i de der hektiske dage.
Og det var jo ikke alt sammen på en måde, som vi synes det var fornuftigt at gøre det på.
Så jeg synes faktisk, at lige netop den del er relativt velbelyst, altså hvordan de beslutninger, vi måske alle sammen eller mange af os var lidt uenige i, blev truffet, og hvad bevæggrundene var for det.
Det synes jeg faktisk er noget af det, der er relativt velbelyst.
Jan Carlsen (M), 2023-12-01:
Jeg synes, det selvfølgelig er spændende med alle de her informationer, men nu er jeg meget ny i jobbet endnu, så jeg vil glæde mig til at arbejde med i Epidemiudvalget, og jeg synes, vi skal arbejde videre med det dér og se, hvilke informationer vi får frem.
Processerne er jo i gang, som vi også hørte sundhedsministeren sige.
Så lad os se, hvad der kommer frem, og på et senere tidspunkt kan vi jo samle det hele, går jeg ud fra.
Men jeg glæder mig til arbejdet.
Monika Rubin (M), 2023-12-01:
Det bekymrer mig med den udvikling, vi har set, altså at udgifterne til det er steget så meget på så kort tid.
Det bekymrer mig også, at hvis vi dykker lidt længere ned i dataen, ser vi, at der fra 2021 til 2022 faktisk skete en stigning på 16 pct. i antallet af personer, som fik den her diabetesmedicin uden at have prøvet anden diabetesmedicin først.
Det kan godt tyde på, at der er en uhensigtsmæssig brug derude, og derfor kan det ikke udelukkes, at der på nuværende tidspunkt er nogen patienter, der får udskrevet diabetesmedicinen som vægttabsmedicin og får tilskud til det.
Kirsten Normann Andersen (SF), 2023-12-01:
Tak for det, og tak for talen.
I forhold til den bekymring, som ordføreren giver udtryk for, over den meget dyre medicin, som jo også påvirker sundhedsbudgetterne rundtomkring, vil jeg bare spørge, om jeg skal forstå ordføreren på den måde, at ordføreren er enig med mig i, at det er for stor en regning at efterlade til regionerne i forhold til den øvrige drift.
Monika Rubin (M), 2023-12-01:
Selv tak.
Mette Thiesen (DF), 2023-12-01:
Tusind tak for den besvarelse.
Det er jeg sådan set også meget enig i.
Altså, lad os endelig få forebygget det her langt bedre end i dag.
Når man kommer derop, hvor man virkelig har brug for hjælp til at tabe sig, er vægttabsmedicin jo en af de dele, der kan gøre det nemmere at komme ned i vægt, sammenholdt med at man eksempelvis, som jeg nævnte i min ordførertale, lider af en spiseforstyrrelse og skal have hjælp til det, og forhåbentlig ikke kommer derud, hvor man skal have den her meget voldsomme operation, som alt andet lige er en kæmpestor portion, hvor der kan ske en hel masse efterfølgende.
Monika Rubin (M), 2023-12-01:
Jeg er fuldstændig enig med ordføreren i, at vi selvfølgelig skal blive langt bedre til at forebygge overvægt i Danmark, og der tror jeg, vi skal trykke på rigtig mange knapper på en gang.
Men jeg er i tvivl om, om vi med de priser, der er, og med den usikkerhed, der er, om den langvarige effekt af medicinen får mest ud af vores sundhedsøkonomiske kroner på nuværende tidspunkt ved at indføre et generelt tilskud.
Men vi er åbne for at tale meget mere om det, og vi mener, at vi generelt bliver nødt til at kigge på vores sundhedsvæsen bredt set, i forhold til hvordan vi bruger vores ressourcer, sådan at vi sikrer os, at det gøres bedst muligt.
Nu kan man sige, at der jo f.eks. ikke er lavet studier, som sammenligner vægttabsmedicin med en gastrisk bypassoperation, og det kunne være interessant at lave sådan et studie og finde ud af, hvis man sætter det op mod hinanden, hvordan det fungerer.
Mette Thiesen (DF), 2023-12-01:
Tusind tak, og tak for ordførertalen.
Ordføreren nævner de her 900.000 mennesker med en bmi på over 30. Jeg stillede et spørgsmål, hvor jeg netop prøvede at konkretisere det, i forhold til om man ikke kunne kigge på, ligesom man eksempelvis gør i Storbritannien, en bmi på over 35 med en eller flere følgesygdomme, og det ville man ikke svare på; man ville kun svare på det andet.
Så nogle gange virker det nærmest, som om man med vilje svarer på det, for så kan man affærdige det med, at det er der jo ingen mennesker der tænker at vi skal sætte af årligt.
Men lad nu det være.
Jeg kunne bare godt tænke mig at høre ordføreren, om ordføreren ikke også mener, at det ud over det menneskelige aspekt selvfølgelig vil være en stor samfundsøkonomisk gevinst, at man i langt højere grad forebygger svær overvægt, end man gør i dag.
Vi kan jo se ude i regionerne, hvor pressede de er.
Grunden til, at man har udskrevet Ozempic, er jo netop, at der er tilskud, fordi rigtig mange ikke har råd til Wegovy.
Uanset hvad det så skal være, handler det jo grundlæggende om at forebygge noget, som bevisligt koster over 13 mia. kr. om året i samfundsøkonomiske tab og også medfører en masse menneskelige omkostninger i form af følgesygdomme, tidlig død, flere sygedage og alt det her.
Mener ordføreren ikke, at det reelt set vil være en god investering at sikre, at man forebygger svær overvægt langt bedre end i dag?
Kirsten Normann Andersen (SF), 2023-12-01:
Absolut.
Jeg vil til hver en tid foretrække medicinsk behandling frem for, at nogen skal skære i mig.
Så det er godt, at der bliver forsket i det her, men det ændrer ikke ved, at det er et meget, meget dyrt produkt, og vi ved jo også, at medicinalindustrien tjener rigtig, rigtig godt på det her produkt.
Derfor hilser jeg også det forslag velkommen, som handler om den her delte risikovillighed, som jeg tror det hedder, hvor man ligesom aftaler at deles om tilskuddet i forhold til x antal patienter.
Det synes jeg lyder som et rigtig godt bud på en løsning fremadrettet.
Maria Durhuus (S), 2023-12-01:
Tak for en god tale.
Jeg vil egentlig stille et spørgsmål til ordføreren, der går på det, som ordføreren selv var inde på, nemlig at vi bliver nødt til at kigge på problemet overvægt på en anden måde.
Jeg er jo stor tilhænger af, at vi får sat ind, før det bliver svær overvægt med de gener, der følger med.
Det, der har påvirket mig meget, er samfundsdebatten, og det er også lidt den, der er incitamentet for meget af det, vi drøfter med hensyn til Wegovy.
Tak for ordet.
Jeg har lige brug for en afklaring.
Ordføreren siger i sin ordførertale, at spørgsmålet er, om det er et samfundsproblem med hensyn til de valg, du træffer, altså om du enten vælger at spise fedt og sukker eller at ryge eller andet.
Omvendt ved vi, at danske læger slår alarm om overvægt i forhold til ganske små børn.
Og vi ved fra aktører på markedet, at man skal helt ned i 3. klasse for at gøre et forsøg på at forebygge mistrivsel og det at have en forkert kropsopfattelse.
Samtidig står vi med mennesker, der ikke kan passe deres arbejde, der ikke kan lege med deres børn, mennesker, hvis led knækker sammen under dem.
Jeg har bare brug for, at ordføreren præciserer, hvordan svær overvægt bliver et menneskes eget valg, når det samtidig er noget, der findes en diagnosekode for.
Louise Brown (LA), 2023-12-01:
Jamen der var vist ikke rigtig noget spørgsmål, tror jeg.
Men jeg er enig.
Mette Thiesen (DF), 2023-12-01:
Det er vi fuldstændig enige om; det er jo faktisk derfor, vi står her i dag – det er for at finde det, som jeg vil kalde en bæredygtig model, for at sikre, at vi ikke kommer derud.
Vi taler ikke om folk, der vejer 10 kg for meget eller 15 kg for meget.
Men det er superfint.
Jeg vil sige, at i den nylig indgåede psykiatriplan har vi jo netop også talt om BED – det var en af de ting, jeg bragte med ind i det – for det har lidt været en overset spiseforstyrrelse.
Men vi ved jo også, at når du kommer ud på den anden side af en gastric bypassoperation eller en gastric sleeve-operation, altså en af de her overvægtsoperationer, så følger der ikke psykologbehandling med efterfølgende.
Måske var det også der, vi skulle sætte ind i forhold til at få samlet op på de her mennesker.
For du holder jo ikke op med at have en spiseforstyrrelse, bare fordi du får en operation
Louise Brown (LA), 2023-12-01:
Det er klart; det skal vi.
Jeg hørte faktisk om en i går, der gerne ville være stor og tyk, men det havde vist en seksuel karakter, så jeg tror måske ikke, det er her, vi skal diskutere den slags.
Men de mennesker findes altså.
Det er klart, at når man bliver så overvægtig, ligger der nok noget andet til grund for det.
Min veninde, som jeg omtalte her, havde også et psykologforløb samtidig med, fordi det jo også er en stor omvæltning pludselig at skulle tabe sig så meget og se sig selv i et nyt lys.
Det er noget, vi skal være opmærksomme på, og det er vi også; vi er jo i god dialog med Foreningen Spiseforstyrrelser og Selvskade og har bl.a. nu også fokus på BED.
For vi skal da selvfølgelig tage det alvorligt; det er jo mennesker, som har det skidt.
Så der skal jo være en eller anden måde, hvorpå man ligesom kan sikre sig, at det her menneske har brug for det.
For jeg har også hørt historier om piger, der får det udskrevet, men som ikke har brug for det.
Mette Thiesen (DF), 2023-12-01:
Tusind tak.
Og tak for svaret.
Først vil jeg sige, at "danmark" dropper tilskuddet nu her fra den 1. januar – bare lige til info.
Dernæst er der en anden ting, som jeg egentlig godt kunne tænke mig at spørge ordføreren om.
Jeg er sådan set grundlæggende enig i ret mange af de ting, som ordføreren siger.
Men rigtig mange af de her mennesker, som kommer op på en meget høj bmi, med alle de her livsstilssygdomme til følge, vil have en eller anden form for spiseforstyrrelse, og så er det jo, at vi er nødt til at drøfte det, i forhold til at så er det ikke bare et personligt valg, man har taget; så er det på grund af nogle andre forhold.
Det kan være nogle sociale omstændigheder, der gør sig gældende, eller det kan være nogle psykiske konsekvenser, der gør sig gældende, altså alle de her forskellige ting, der gør, at man ender, hvor man gør.
Jeg tror ikke, der generelt set er nogen mennesker, der bare siger: Nu vil jeg rigtig gerne veje 200 kg. Jeg har i hvert fald ikke mødt dem.
Så det her handler jo ikke bare om personlige valg og de her 10-15 ekstra kilo, som jeg talte om i min ordførertale.
Så jeg vil egentlig bare sige tak for ordførertalen, men også spørge, om Liberal Alliance ikke er enig i, at vi skal være bedre til at forebygge, at man kommer helt derud, hvor man eksempelvis skal have en operation.
Louise Brown (LA), 2023-12-01:
Tak for det.
I dag kan man, hvis man er medlem af Sygeforsikringen »danmark«, få 25-50 pct. tilskud til Wegovy, alt efter hvad for en kategori man er forsikret i.
Men Medicintilskudsnævnet har givet afslag på, at man kan få tilskud gennem det offentlige, da prisen vurderes at være for høj i forhold til den behandlingsmæssige værdi.
Novo Nordisk har flere gange søgt om at få offentligt tilskud til medicinen og senest i det her efterår, som vi hørte ministeren fortælle om før.
Jeg kan på den ene side godt se fornuften i at give tilskud til bestemte grupper.
Vi giver jo f.eks. meget overvægtige mennesker mulighed for at få operationer, der hjælper dem til vægttab, på det offentliges regning.
Så hvorfor skulle vi ikke også kunne tilbyde dem Wegovy?
Måske det skulle være nogle af de samme kriterier, man skulle benytte sig af – et bmi over 35 f.eks. eller et bmi over 30, hvis der også er en anden alvorlig sygdom i spil.
Jeg har selv en veninde, der har været igennem en gastric bypass, og det er jo ikke sådan helt ufarligt.
Det var det i hvert fald ikke dengang.
Men inden hun kunne få den her operation, skulle hun også tabe sig x antal kilo ved egen hjælp så at sige.
Så måske det også skulle være en del af kravet for at kunne opnå et tilskud til væksttabsmedicin.
Der er i hvert fald ikke nogen tvivl om, at der går mennesker rundt i Danmark med svær overvægt, og i lyset af den store udvikling på den medicinske front bliver spørgsmål af den her art kun mere relevante i fremtiden.
For et er, at de er af faglig og teknisk karakter.
Noget andet er, at der også er en høj grad af etik i det.
For hvem skal have tilskud, når der ikke er midler til alle?
Og i hvor høj grad skal man egentlig selv være ansvarlig for sin sundhed?
Som liberal mener jeg naturligvis, at den enkelte skal have frihed til at leve, som vedkommende gerne vil.
Hvis folk vil spise kød, skal de gøre det.
Hvis de vil spise slik og sukker, skal de gøre det.
Hvis de vil ryge smøger, skal de gøre det.
Det er ikke statens opgave at blande sig i den slags, og det ville være alt for indgribende.
Men det afføder jo altså også nogle svære spørgsmål, for er det så statens opgave at dække alle borgere ind, når de har truffet nogle beslutninger, der senere kommer til at ligge dem til last?
Måske, måske ikke.
Derfor håber jeg også, at mit lidt vaklende svar her i dag er okay.
For jeg synes ikke, vi skal forhaste os i sådan nogle spørgsmål her.
I bund og grund er jeg heller ikke sikker på, om det er os, der skal tage den her beslutning, for vi har jo netop Medicintilskudsnævnet til den her slags.
Tak for ordet.
Jens Henrik Thulesen Dahl (DD), 2023-12-01:
Men som jeg hører fru Mette Thiesen, tænker jeg heller ikke, at det er 1 million danskere, der skal have det her.
Men det er bare det, at hvis alle med et bmi over 30 skulle have det, er det sådan, det er.
Men uanset om vi siger 30 eller 35, vil vi jo komme ud i, og det er også Mette Thiesens forslag, at der vil være danskere, som tænker, at de gerne vil have den her medicin, men som ikke vil få den, fordi vi sætter nogle grænser for, hvornår man kan få den, og det er de grænser, vi skal finde ud af i fællesskab.
Mette Thiesen (DF), 2023-12-01:
Tak for det svar.
Jeg undrer mig bare over, at man bliver ved med at nævne det her meget store beløb, for det er jo sådan et beløb, som vi alle sammen kan blive enige om ikke er det, man skal sætte af, og det er slet ikke den store målgruppe, man taler om.
Det bliver bare nævnt nogle gange i debatten, nu også af ordføreren, så det var egentlig derfor, jeg lige havde brug for at opklare det for dem, der sidder og kigger med derhjemme, for det er jo selvfølgelig ikke det, vi taler om.
Vi taler om mennesker, som har svær overvægt, og som er meget, meget udsatte.
Vi kommer aldrig til at kunne lovgive os ud af, at der er skruppelløse læger, som udskriver de her præparater, også i øvrigt til unge piger med anoreksi bl.a.
Det kommer vi desværre ikke til.
Men det skal jo ikke hindre os i, at vi sikrer en lidt mere bred model for at forebygge, hvad der kommer til at være et endnu større samfundsmæssigt problem, end det er i dag.
Det her koster allerede over 13 mia. kr. i dag, og det har voldsomme menneskelige konsekvenser.
Jens Henrik Thulesen Dahl (DD), 2023-12-01:
Jamen jeg kan blive lidt usikker på, hvad det helt præcis er for en vej, som Mette Thiesen snakker om at man vil gå.
Vores tilgang til det her er sådan set, at vi siger, at vi skal finde veje til at hjælpe dem, der har mest behov for det, og at vi skal bruge midlerne rigtigt.
Jeg skal ikke stå her og være fagligt kompetent til at sige, om det er den ene eller den anden gruppe; om det er det ene eller det andet bmi, der skal til.
Jeg er bare meget optaget af, at vi ikke får udskrevet noget medicin i store mængder til nogle som det første bud, hvor man kan sige, at de primært får det, fordi det er det, de har lyst til at få – eller »lyst til« er forkert sagt, men fordi der nu er så meget hype omkring det her produkt, at man går til lægen og siger, at det er det, man gerne vil have – men at vi bliver udfordret på, om det er den ene eller den anden vej.
Jeg hører sådan set også fru Mette Thiesen sige, at det skal være den rigtige indsats til den rigtige person på det rigtige tidspunkt.
Det tror jeg vi er fuldstændig enige om.
Så kan vi så have en videre diskussion af, hvordan vi præcis kommer derhen.
Mette Thiesen (DF), 2023-12-01:
Tusind tak.
Jeg siger også det her sådan lidt mere generelt for debatten, for jeg ville nødig have, at der sad nogen derhjemme og misforstod lige så meget, som jeg kan forstå at ordføreren desværre har misforstået.
For det handler jo ikke om, at vi skal udskrive vægttabsmedicin til næsten 1 million danskere, som har en bmi over 30. Det er jo slet ikke det, vi drøfter i dag.
Så det er bare lige, sådan at folk derhjemme også er med på den.
Det, vi taler om her, er at forebygge meget svær overvægt, og der taler vi altså om, at når du kommer op over en bmi på 35, er du i risikozonen for en eller flere følgesygdomme.
Der hører jeg mig også til, at ordføreren sådan set er med på, at vi skal gøre det bedre end i dag.
Så kunne jeg bare godt tænke mig at høre, hvordan man så fra Danmarksdemokraternes side gerne vil gøre det bedre, end vi gør det i dag, hvis man ikke ser ind i en mulighed for en tilskudsmodel på f.eks. det her område.
For vi er jo alle sammen fuldstændig enige om, at vi skal kigge på det hele menneske og en bred løsning, også i forhold til hvis der er nogen, der har nogle psykiske udfordringer, spiseforstyrrelser osv.
Men det er bare, så jeg lige kan forstå, hvad det er, man vil fra Danmarksdemokraternes side, hvis man ikke vil gå den her vej.
Kirsten Normann Andersen (SF), 2023-12-01:
Tak for det, og tak til ministeren for talen.
Der er rigtig mange pointer i talen, som jeg virkelig deler.
Også tak for at påpege, at stigmatisering er et af de sværeste problemer, når vi taler om mennesker med overvægt.
Det sætter jeg virkelig pris på.
Ministeren nævner selv det meget, meget store beløb, altså hvor dyrt det ville være, hvis man forestillede sig, at alle patienter skulle have adgang til den her nye vægttabsmedicin.
Det har regionerne også allerede mærket, og det er jo en af grundene til, at regionernes budgetter lige nu bliver overskredet for det her år; altså det er på grund af meget, meget store medicinregninger, som følger af bl.a. vægttabsmedicin, og det er sådan set også på grund af en øget brug af diabetesmedicin, som har de samme virkningsmæssige stoffer.
Tænker ministeren ikke, at når man har sådan et nyt produkt, bør man også holde hånden under regionerne i forhold til medicinudgifter?
Sophie Løhde (V), 2023-12-01:
Den del er der allerede blevet strammet op på, ved at Styrelsen for Patientsikkerhed har foretaget en række tilsyn, for så vidt angår de klinikker.
For det er klart, at vi skal sikre os, at de patienter, der får udskrevet medicinen, også er dem, der lever op til indikationen.
Runa Friis Hansen (EL), 2023-12-01:
Jeg vil høre ministeren, om hun mener, at der bør strammes op i forhold til alle de her onlineklinikker, som udskriver recepter uden at se patienten.
Sophie Løhde (V), 2023-12-01:
Først og fremmest vil jeg sige, i forhold til hvornår der er blevet indkaldt til forespørgselsdebatten, at ordføreren også godt ved, at når man stiller den før sommerferien, bortfalder den, fordi der starter en ny folketingssamling i oktober.
Hvis man er utilfreds med det regime, må man tage det op med Folketingets Præsidium – det følger fuldstændig de gængse regler.
Jeg stiller mig naturligvis til rådighed, når der indkaldes til forespørgselsdebat her i Folketinget.
Jeg vil gerne korrigere ordføreren, i forhold til at man taler om forsøget i Storbritannien som en meget, meget stor forsøgsordning.
Altså, som jeg redegjorde for, taler vi om ca. 35.000 briter ud af en befolkning på 67 millioner indbyggere.
Hvis vi skal omregne det til danske forhold, altså set ud fra den danske population, så snakker vi altså om ganske få tusinde danskere.
Så jeg synes bare, at vi nu lige skal få proportionerne med, når vi diskuterer det her.
Jeg har ikke siddet i dag og afvist – ordføreren tillægger mig nogle ord, som jeg ikke har sagt – at vi så ikke kan se på spørgsmålet omkring at afsøge nye muligheder i forhold til vægttab og igangsætte egnede tiltag, også når det gælder nye medicinske muligheder.
Der er vi åbne for også at kigge på, hvad der sker i udlandet.
Og som jeg også redegjorde for i min besvarelse af forespørgslen, foreligger der jo aktuelt en ansøgning om Wegovy i Lægemiddelstyrelsen, for så vidt angår spørgsmålet om risikodeling.
Mette Thiesen (DF), 2023-12-01:
Det har været længe undervejs.
Jeg indkaldte til den her forespørgselsdebat allerede noget før sommerferien, men det er rigtig dejligt, at det endelig kunne lade sig gøre.
Jeg har også stillet nogle spørgsmål for netop at være forberedt på det her, og som ministeren fuldstændig rigtigt siger, fik jeg et svar, der handlede om det tilfælde, at man skulle give tilskud til alle mennesker med en bmi over 30.
Jeg tror ikke, at der er nogen, der gør sig forhåbninger eller formodninger om, at det er det, vi skal gå efter.
Til gengæld kunne ministeriet ikke svare på de ret konkrete spørgsmål, jeg stillede i forhold til en bmi på over 35 plus en eller flere følgesygdomme, som jo netop er det, man i øjeblikket laver en meget, meget stor forsøgsordning med i Storbritannien.
Så der er altså andre lande, der er i gang.
Jeg synes jo, at ministeren har nogle rigtig, rigtig gode pointer her, så derfor kunne jeg egentlig bare godt tænke mig at spørge ministeren: Hvis det ikke er den her løsning som forebyggelse af svær overvægt, man fra regeringens side vil sætte ind med, hvad vil regeringen så sætte ind med? For alt andet lige vil det være godt for det enkelte menneske med svær overvægt, at man forhåbentlig forebygger det, men det vil i særdeleshed også være godt for samfundsøkonomien, hvis man forebygger det her langt bedre end i dag.